Hotuba ya kiranja mkuu kwa wanafunzi kuhusu umuhimu wa maji

HOTUBA YA KIRANJA MKUU KWA WANAFUNZI KUHUSU UMUHIMU WA MAJI. 

Mwalimu mkuu, naibu wa mwalimu mkuu, walimu na wanafunzi wenzangu, sabalkheri? Ningependa kuwashukuru nyote kwa kukubali wito wangu na kukusanyika hapa. Lengo kuu nililowaitia hapa ni kuwafahamisha kuhusu umuhimu wa maji. Naomba mnisikilize hadi nitakapofika tamati. 

Mwanzo kabisa, sote twafahamu kuwa maji ni nini. Yana umuhimu mkubwa sana katika maisha ya binadamu. Maji husaidia katika afya mwilini au ndivyo wasemavyo kuwa maji ni uhai. Si ndani ya mwili pekee bali pia nje ya mwili kwa usafi.

Isitoshe, maji hutumiwa kwa kazi mbalimbali nyumbani ikiwemo kufua, kupika na kuosha vyombo. Nawasihi msiyaharibu maji kwa kuwa bila hayo, maisha yetu yatakuwa hatarini. Nawaonya dhidi ya kuwapeleka wanyama kunywa maji mitoni kwa kuwa wao ndio wangochangia kuyachafua. Pia, msifue na kuoga mitoni. 

Halikadhalika, maziwa na mabahari ni njia za usafiri. Vyombo vya majini kama vile meli hutumia maji kama njia ya usafiri. Manahodha wa vyombo hivi angalau hujipatia riziki yao ya kila siku. Hutumiwa pia kujiburudisha kwa kuogelea na michezo mingine. 

Kando na hayo, wanyama wengi huishi majini. Baadhi ya wanyama hao kama vile samaki ni chakula muhimu kwa binadamu. Wavuvi nao pia hupata ajira kutokana na uvuvi wao. Wanyama . wao hao pia ni kivutio kikubwa cha watalii wanaokuja na kuiletea nchi pesa huku uchumi ukiinuliwa. 

Kuongezea kwa hayo, maji hutumiwa viwandani kwa kazi mbalimbali. Hutumika kuchanganya kemikali mbalimbali. Pia hutumika kusafisha mashine zinazotumiwa viwandani humo. Hutumiwa kuosha malighafi kabla hazijatumiwa. Asilimia kubwa ya viwanda haviwezi kuendeleza kazi zao bila maji. 

Isitoshe, maji hutumiwa katika ujenzi wa nyumba. Katika nyumba za msonge, hutumiwa kuchanganya mchanga ili kutengeneza matope. Hutumika katika nyumba za kisasa kwa kuchanganya simiti na mchanga. Huchanganywa na rangi ambazo hupakwa katika nyumba hizo. Pia hutumika kuosha nyumba zenyewe. 

Halikadhalika, maji ni muhimu mashambani katika ukuzaji wa mimea. Hutumiwa kunyunyuzia mimea ili iweze kunawiri, kemikali zinazowaua wadudu waharibifu wa mimea hutengenezwa kwa kuchanganywa na maji. Hutumiwa kuwaosha wanyama shambani, wanyama hao pia hunywa maji hayo. 

Yote tisa kumi ni kwamba, maji ni uhai na sote tuyatunze na kuyatumia vizuri. Ningependa kuwashukuru kwa muda wenu na mnaporudi madarasani na katika kazi zenu mbalimbali Mola awajalie afya njema. Nawatakia kila la heri na hapo nimefika tamati. Asanteni.